Bratislava 16. júna (TASR) - Celkovo 28,9 percenta ľudí očakáva, že po voľbách bude premiérom predseda strany Smer-SD Robert Fico. Podľa 9,2 percenta by mal na čele budúcej vlády stáť súčasný predseda vlády a SDKÚ-DS Mikuláš Dzurinda a tretí skončil s 8,5 percentami líder ĽS-HZDS Vladimír Mečiar.
Vyplýva to z prieskumu verejnej mienky agentúry DICIO, ktorý urobila v dňoch od 5. do 9. júna na reprezentatívnej vzorke 1049 respondentov vo veku od 18 do 79 rokov. Respondenti mohli uviesť jedno meno na otázku, ktorý politik, lebo politička by mali byť po voľbách na čele vlády.
Podľa 8,3 percenta ľudí by mala byť na čele vlády predsedníčka Slobodného fóra Zuzana Martináková, nasleduje predseda KDH Pavol Hrušovský s 5,1 percentami a šéf národniarov Ján Slota s 3,9 percentami. Predsedu SMK Bélu Bugára by chcelo za premiéra 3,4 percenta, podpredsedu SDKÚ a ministra financií Ivana Mikloša 2,5 percenta, jeho stranícku kolegyňu ministerku práce a sociálnych vecí Ivetu Radičovú 1,7 percenta a nasleduje šéf ANO Pavol Rusko s 1,6 percentami. Ostatní politici neprekročili jednopercentnú hranicu.
Podiel ľudí, ktorí neuviedli žiadne meno, dosiahol 9,2 percenta a ôsmim percentám je to jedno, alebo nevedia.
TASR o tom informoval Miroslav Švec z agentúry DICIO.